Қонуни Ҷумҳурии Тоҷикистон Оид ба ворид намудани иловаҳо ба Қонуни Ҷумҳурии Тоҷикистон «Дар бораи Буҷети давлатии Ҷумҳурии Тоҷикистон барои соли 2017», № 1442

**Моддаи 1.** Ба моддаи 15 Қонуни Ҷумҳурии Тоҷикистон аз 21 ноябри соли 2016 «Дар бораи Буҷети давлатии Ҷумҳурии Тоҷикистон барои соли 2017» (Ахбори Маҷлиси Олии Ҷумҳурии Тоҷикистон, с.2016, №11, мод.893; с.2017, №3-4, мод, 196) иловаҳои зерин ворид карда шаванд:

- ба қисми 2 пас аз калимаҳои «андоз аз арзиши иловашуда» калимаҳои «ва боҷи гумрукӣ» илова карда шаванд;

- қисмҳои 11 ва 12 бо мазмуни зерин илова карда шаванд:

«11. Дар соли 2017 воридоти дастгоҳи универсалии ангиографӣ барои эҳтиёҷоти Вазорати тандурустӣ ва ҳифзи иҷтимоии аҳолии Ҷумҳурии Тоҷикистон ҷиҳати васл намудан дар Муассисаи давлатии «Беморхонаи ҷумҳуриявии клиникии ноҳияи Данғара» аз андоз аз арзиши иловашуда ва боҷи гумрукӣ озод карда шавад.

12. Дар соли 2017 фурӯши маҳсулоти кишоварзӣ аз ҷониби Корхонаи воҳиди давлатӣ «Оид ба истеҳсол, харид, захира ва фурӯши маҳсулоти ниёзи аввалия дар шаҳри Душанбе» аз пардохти андоз аз арзиши иловашуда озод карда шавад.».

**Моддаи 2.** Қонуни мазкур аз 1 январи соли 2017 мавриди амал қарор дода шавад.

**Президенти Ҷумҳурии Тоҷикистон Эмомалӣ Раҳмон**

**ш. Душанбе, 22 июни соли 2017, № 1442**

Қарори Маҷлиси намояндагони

Маҷлиси Олии Ҷумҳурии Тоҷикистон

**Дар бораи қабул кардани Қонуни Ҷумҳурии Тоҷикистон «Оид ба ворид намудани иловаҳо ба Қонуни Ҷумҳурии Тоҷикистон «Дар бораи Буҷети давлатии Ҷумҳурии Тоҷикистон барои соли 2017»**

Мутобиқи моддаи 60 Конститутсияи Ҷумҳурии Тоҷикистон Маҷлиси намояндагони Маҷлиси Олии Ҷумҳурии Тоҷикистон **қарор мекунад:**

Қонуни Ҷумҳурии Тоҷикистон «Оид ба ворид намудани иловаҳо ба Қонуни Ҷумҳурии Тоҷикис­тон «Дар бораи Буҷети давлатии Ҷумҳурии Тоҷикистон барои соли 2017» қабул карда шавад.

**Раиси Маҷлиси намояндагони**

**Маҷлиси Олии Ҷумҳурии**

**Тоҷикистон Ш. Зуҳуров**

**ш. Душанбе, 14 июни соли 2017, № 809**